پاکستان امریکې سره په اصولو اختلاف لري
 ښاغلې گیلاني اویل ډرون حملې گټه ورې نه دي او پاکستان ددې خلاف دی خو پاکستان جنگ کول هم نه غواړي
د پاکستان وزیراعظم یوسف رضا گیلاني وئیلې پاکستان امریکې سره په اصولو اختلاف لري او د خپل قامي مفاداتو خلاف به کوم گام نه پورته کوي. د گل په ورپ د پاکستان سرښار اسلام اباد کې د سیرت کانفرنس پرانستې ورستو خبریالانو سره خبرو اترو کې ښاغلې گیلاني د پاکستان په قبائیلي سیمو کې د بې پائیلټه هوائي جهازونو یا د ډرون حملو په موضوع هم وینا اوکړه. د پاکستان سرکاري خبري ادارې ایسوسې ایټډ پریس ای پې پې خپل یو رپورټ کې د ښاغلې گیلاني د قوله وئیلې پاکستان د سفارتي رابطو د لارې کوشش کوي چې امریکا په دې قانع کړې چې د ډرون حملې بندې کړې. ای پې پې وائې ښاغلې گیلاني اویل ډرون حملې گټه ورې نه دي او پاکستان ددې خلاف دی خو پاکستان جنگ کول هم نه غواړي. د ډرون حملو په حقله ویل کیږي چې د امریکې د استخباراتو اداره سې ائي ای د پاکستان په قبائیلي سیمو کې د القاعده او د طالبانو مشران په نخښه کولو د پاره د ډرون حملې کوي. خو امریکائي چارواکې په رسمي توگه ددې خبرې تصدیق نه کوي. که څه هم پاکستان د ډرون حملو مخالفت کوي او امریکې ته احتجاجونه هم وړاندې کوي خو امریکائي چارواکې او خپله القاعده هم دا منلې ده چې ډرون حملو يي یو شمیر اهم مشران لمنځه اوړلې دي. د ډرون حملو په حقله ښاغلې گیلاني وینا په داسې مهال کړې ده چې د افغانستان او پاکستان د پاره د امریکې خصوصي استازی مارک گراسمین پاکستان کې دی او د ښاغلې گیلاني په شمول د حکومت نورو مشرانو سره يي لیده کاته کړې دي. ښاغلې گیلاني پاکستان کې د دوه پاکستانیانو د وژنې په الزام کې نیول شوې د امریکې د خارجه وزارت کارکونکې ریمنډ ډیوس په حقله هم څرگندونې اوکړې. پاکستاني وزیراعظم اویل پاکستان د ریمنډ ډیوس په حقله سخت دریز خپل کړی دی. امریکائي وائي ریمنډ ډیوس سفارتکار دی او ددې په حیث د نیول کیدونه استثنا لري او ازاد دې کړی شي خو پاکستان وائي په دې حقله فیصله به د پاکستان عدالت کوي.